Տիրանի տան մոտ գտնվող սրճարանում, ուր նրանք ժամադրվել էին եղբոր հետ, ազատ տեղեր կային միայն խորքում, պատի տակ։ Սրճարանը լեցուն էր տուն ճաշի վերադառնալուց առաջ մեկ բաժակ խմիչք խմելու եկած տղամարդկանցով և շատ աղմկոտ էր։ Վարդանը վերմուտ պատվիրեց, մտովի վերանայեց Պուտնամի հետ խոսակցությունը, և դա նրան չհանգստացրեց։ Պետական շահ։ Ի՞նչ կշիռ կարող էին ունենալ կինն ու ինը տարեկան երեխան դիվանագիտական խաղերի կողքին։ Նա չէր կարող զուգահեռ չտանել իր և իր ժողովրդի վիճակի միջև։ Ինչպիսի՞ փոփոխություններ կկրեն դաշնակիցների գեղեցիկ ճառերը անկախ մեծ Հայաստանի մասին, երբ կգա Օսմանյան կայսրության ապագան վճռելու հարցը։ Այդ ժամանակ ի հայտ կգան այնքան իրարամերժ շահեր։ Եվ դարձյալ դիվանագիտությունը...